Къэбэрдей-Балъкъэрым и Iэтащхьэр егъэджэныгъэмкIэ IэнатIэм и ветеран Къаншыкъуей Риммэ илъэс 80 зэрырикъуамкIэ ехъуэхъуащ
Нобэ илъэс 80 щрикъу юбилей махуэр егъэлъапIэ егъэджэныгъэмкIэ IэнатIэм и ветеран, СССР-м и цIыхубэ егъэджакIуэ Къаншыкъуей Риммэ.
Риммэ Хьэмид и пхъум илъэс 50 лэжьыгъэ гъуэгуанэ кърихьэкIащ, абы щыщу илъэс 33-кIэ Аруан районым хыхьэ Нарткъалэ дэт курыт еджапIэ №1-м щылэжьащ, нэгъуэщI къэралыбзэ егъэджынымкIэ абы зэхилъхьа методикэр къэрал псом къыщалъытащ. Къаншы къуей Риммэ ди республикэм и цIыхухэм ящыщу игъэсар щIэблэ зыбжанэ мэхъу, абы иджырей егъэджакIуэхэр доплъей.
«Илъэс куэдкIэ хьэлэлу зэрылэжьам папщIэ ГуащIэ-дэкI Бэракъ Плъыжь орденыр къратащ, СССР-м и Совет Нэхъыщхьэм и депутату хахащ. 1986 гъэм ар иратхащ «Къэбэрдей-Балъкъэрым и ГуащIэдэкI щIыхь» республикэ щIыхь пхъэбгъум. Узыншагъэ быдэ, ефIэкIуэныгъэ, гукъыдэж уиIэну, насыпыфIэу илъэс куэдкIэ упсэуну си гуапэу сынохъуэхъу!», — къыщыгъэлъэгъуащ щIыналъэм и унафэщIым и хъуэхъу тхыгъэм.
Къэбэрдей-Балъкъэр Республикэм и Iэтащхьэм къыдигъэкIа УказымкIэ Къаншыкъуей Риммэ Хьэмид и пхъум иратащ республикэм и наградэ нэхъыщхьэр — «Къэбэрдей-Балъкъэр Республикэм и пащхьэм щиIэ фIыщIэм папщIэ» орденыр.
КъБР-м и Iэтащхьэмрэ Правительствэмрэ
я пресс-IуэхущIапIэ
